SPALI เก็งกำไร Q1 เติบโตเกือบ 30%แนะซื้ออัพไซด์สูงปันผลยังดี PER ต่ำ
SPALI เก็งกำไร Q1 เติบโตเกือบ 30% และมีแนวโน้มเพิ่มขึ้นจากการส่งมอบคอนโดฯ ใหม่ 3 โครงการช่วง 2Q-4Q58 ซึ่งจะหนุนทั้งรายได้และมาร์จิ้น ด้านPresale จะเพิ่มขึ้นตามการเปิดโครงการใหม่ แนะซื้ออัพไซด์สูงปันผลยังดี PER ต่ำ
28 เม.ย. 2558

บล.เอเซีย พลัส ระบุในบทวิเคราะห์(28 เม.ย.)ว่า คาดไตรมาส 1/58 กำไร บริษัท ศุภาลัย จำกัด (มหาชน) หรือ SPALI อยู่ที่ 952 ล้านบาท เติบโต 28.5% จากปีก่อนและมีแนวโน้มเพิ่มขึ้นจากการส่งมอบคอนโดฯ ใหม่ 3 โครงการช่วง 2Q-4Q58 ซึ่งจะหนุนทั้งรายได้และมาร์จิ้น ด้านPresale จะเพิ่มขึ้นตามการเปิดโครงการใหม่
โดยคาดงวดไตรมาส 1/58 บันทึกรายได้การขายอสังหาฯ อยู่ที่ 4.9 พันล้านบาท เพิ่มขึ้น 56.7%จากปีก่อนโดยหลักมาจากยอดโอนฯ คอนโด ซึ่งมีการส่งมอบต่อเนื่องจากปีก่อน
ด้าน Gross Margin ขายอสังหาฯ คาดลดลงมาอยู่ที่ 35.3% จาก 41.9% ในงวดปีก่อน เนื่องจากถูกกดดันจากโครงการคอนโดฯ Supalai Wellington ซึ่งมีมาร์จิ้นต่ำเฉลี่ย 30% และมีการโอนฯ เข้ามามากคิดเป็นสัดส่วนกว่า 40% ของยอดโอนฯ คอนโดทั้งหมด
ทั้งปี 2558 คงประมาณการเดิม คาดรายได้จากการขายอสังหาฯใกล้เคียงบริษัทที่ 2.2 หมื่นล้านบาท ซึ่งมองว่ามีโอกาสคาดเคลื่อนน้อยมาก เนื่องจากสิ้นงวด 1Q58 มีBacklog รวม 3.68 หมื่นล้านบาท และสามารถรองรับรายได้ปีนี้คิดเป็นสัดส่วน 86% ของเป้าหมายรายได้ ภาพรวมคาดกำไรปกติปี 2558 อยู่ที่ 5,487 ล้านบาท เติบโต 22.5% จากปีก่อน
ขณะเดียวกัน Upside สูง ปันผลยังดีและ PER ต่ำ กำหนด Fair Value อิง PER 10 เท่า ได้มูลค่าพื้นฐานปี 2558 เท่ากับ 31.96 บาท มี upside สูง 54% บวกกับ Div Yield เฉลี่ย 6% ขณะที่ราคาปัจจุบันมีระดับ PER ซื้อขายต่ำ 6.5 เท่า จึงคงคำแนะนำซื้อ ราคาเป้าหมาย 31.96 บาท